Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: fedezetéről szóló 1997. évi LXXX. törvény múlt év végi
Paragraph Index: 847

fedezetéről szóló 1997. évi LXXX. törvény múlt év végi módosítása teremtett lehetőséget azzal, hogy az Állami Pénztárfelügyelet is felhatalmazta, hogy „az adatok kezelésével más szervezetet is megbízhatnak”, amennyiben az adatvédelem azonos szintjét az adatvédelmi törvénynek megfelelően biztosítják. A társadalombiztosítás nyilvántartásaival összefüggő, egyéni sérelmeket érintő beadvány csupán néhány érkezett az elmúlt évben. Egy panaszos azt kifogásolta, hogy társadalombiztosítási járulékfizetési könnyítés kérése esetén számos adatát rendelkezésre kell bocsátania az eljáró szervnek. Válaszában az adatvédelmi biztos jelezte a panaszosnak, hogy amennyiben „a szükséges adatokat nem szolgáltatja, a társadalombiztosítási szerv is dönthet úgy, hogy a kérelem megalapozottságának hiányában nem él méltányossági jogkörének gyakorlásával”. (709/A/1998) Az orvosi vényekkel való visszaélés tárgyában folytatott vizsgálat során a biztos azt állapította meg, hogy a panaszos, illetve hozzátartozója adataival nem éltek vissza, nevük felhasználásával jogtalanul gyógyszereket nem váltottak ki. (530/A/1998) Az elmúlt évben is érzékelhető volt a személyes adatok védelme iránti társadalmi fogékonyság. A társadalombiztosítási nyilvántartásokkal összefüggésben is érkezett olyan beadvány, amely az iratok kezelésében tapasztalható nemtörődömségre, felelőtlenségre hívta fel a figyelmet. Egy beadványban például azt kifogásolták, hogy a társadalombiztosító Fiumei úti székházának folyosóján tárolnak személyes adatokat tartalmazó dokumentumokat. (364/A/1998) Az adatvédelmi biztos fellépése nyomán az illetékes vezető intézkedett a szóban forgó iratok zárt helyre történő átszállításáról. Önkormányzatok Az önkormányzatok eljárását, döntéseit sérelmező indítványok száma változatlanul a panaszbeadványok 10%-a. Ez az állandóság azonban az ügyek jellegére, a sérelmezett eljárások igazgatási ágak szerinti megoszlására már nem vonatkozik. Az 1997. évi beszámolóban még azt állapítottuk meg, hogy a beadványok az önkormányzatok teljes tevékenységi körét és az ehhez kapcsolódó valamennyi nyilvántartást érintették. 1998-ban kirajzolódtak „markáns”, hangsúlyos területek, míg mások — meggyőződésünk szerint csak átmenetileg — háttérbe szorultak. Ilyen hangsúlyos terület lett a szociális igazgatás, ezen belül a szociális ellátások körébe tartozó segélykérelmek elbírálásához szükséges személyes adatok kezelése, valamint a helyhatósági választásokat követően megalakult új képviselő-testületek, bizottságok tagjainak, a polgármestereknek az adatkezelése, ami egyaránt érintette az állampolgárokat és a polgármesteri hivatalban dolgozó köztisztviselőket. Számos olyan beadványt is kaptunk, melyben nem — vélt vagy valós — állampolgári sérelmek orvoslásáról volt szó, hanem egy-egy tervezett döntés vagy határozat meghozatala előtt önkormányzati köztisztviselők kérték az adatvédelmi biztos állásfoglalását, az Avtv. szabályainak értelmezését. Ezeket a beadványokat konzultációs ügyként kezeljük, számuk és arányuk az önkormányzati ügyeken belül — az 1997. évi adatokhoz viszonyítva — megnövekedett. Ez a felerősödött tendencia, illetve folyamat annak tulajdonítható, hogy az adatvédelmi biztos intézménye egyre szélesebb körben vált ismertté, valamint annak, hogy az önkormányzatok köztisztviselői az adatvédelmi törvény gyakorlati alkalmazása során olyan problémákkal szembesülnek, amelyek megoldásában számítanak az adatvédelmi biztos segítségére. E tapasztalattól vezéreltetve az önkormányzatok — általunk ismert — adatkezelésének bemutatása során elsősorban arra törekedtünk, hogy az általános jellegű megállapításokon túl inkább az ügyek bővebb ismertetésére helyezzük a hangsúlyt. A jogalkalmazásban felmerülő problémák bemutatásával, az azok megoldására vagy értelmezésére, a jogszerű eljárás betartására vonatkozó adatvédelmi biztosi állásfoglalások ismertetésével — reményeink szerint — hasznos támpontot nyújthatunk a közigazgatásban dolgozóknak. Konzultációs ügyek Az adatvédelmi biztos eddigi két beszámolójában külön alfejezetként nem szerepeltek az ilyen típusú ügyek. A kiemelést az ügyek magas száma és a beadványokban foglalt problémák jelentősége indokolja. Egy megyei jogú város jegyzője az alábbi kérdésben kért állásfoglalást: az adatvédelmi törvény előírásainak megfelelően hogyan valósítható meg az, a polgármesteri hivatal különböző irodái részéről felmerült igény, hogy a feladataik teljesítéséhez szükséges mértékben a népesség-nyilvántartás adatállományának számítógépes hálózati rendszeréhez hozzáférjenek, milyen helyi szabályozás szükséges e tárgykörben? Válaszában az adatvédelmi biztos arról tájékoztatta a jegyzőt, hogy ebben a kérdésben a polgárok személyi adatainak és lakcímének

Source: https://magyarkozlony.hu/hivatalos-lapok/fb099cd5628f0cf870629d5eef62e02db171d188/dokumentumok/01043d1a7629ce56f337a052076a09c0ca102301/letoltes